王安石
同王浚贤良赋龟得升字
世传一尾龟百龄，此龟逮见隋唐兴。
虽然天幸免焦灼，想屡缩颈愁严凝。
前年赴满不量力，欲替鳌负三崚嶒。
番禺使君邂逅见，知困簸荡因嗟矜。
疾呼余且设网取，以组系首龟穿绳。
北归与俱度大庾，两夫贔屭苦不胜。
舣船秦淮担送我，云此一可当十朋。
昔人宝龟谓神物，奉事稿骨尤兢兢。
残民灭国递争夺，有此乃敢司黎烝。
於时睹甲别贵贱，太卜藏法传昆仍。
岂如元君须见梦，初知欢喜得未曾。
自从九江罢纳锡，众渔贱弃秋不登。
卜人官废亦已久，果猎谁复知殊称。
今君此宝世莫识，我亦坐视心瞢瞢。
搘床才堪比瓦砾，当粟孰肯捐斗升。
糁头腥臊何足嗜，曳尾污秽适可憎。
盛溲除聋岂必验，蹈背出险安敢凭。
刳肠以占幸无事，卷壳而食病未能。
如闻翕息可视效，乃往有堕崖千层。
仰窥朝阳俯引气，亦得难老如冈陵。
谅能学此真寿类，世论妄以虫疑冰。
嗟余老矣倦呼吸，起晏光景难瞻承。
但知故人所玩惜，每戒异物相侵陵。
唯忧盗贼今好卜，夜半劫请无威惩。
复恐嚵夫负之走，并窃老木为薪蒸。
浅樊荒圃不可保，守视且寄锺山僧。